**Predkladacia správa**

Na rokovanie vlády Slovenskej republiky sa predkladá návrh poslancov Národnej rady Slovenskej republiky Otta Brixiho a Antona Martvoňa na vydanie zákona, ktorým sa mení zákon č. 250/2007 Z. z. o ochrane spotrebiteľa a o zmene a doplnení niektorých zákonov v znení neskorších prepisov (ďalej len „návrh poslancov“).

Cieľom novely zákona je zakotviť do súčasného § 4, ktorý pomenúva povinnosti predávajúceho, novú povinnosť - uviesť v akejkoľvek obchodnej komunikácií, vrátane reklamy a marketingu tovarov a služieb, ktorá od spotrebiteľa vyžaduje, aby na získanie tovaru alebo služby kontaktoval predávajúceho telefonicky na čísle služby so zvýšenou tarifou pravdivý a úplný údaj o jednotkovej cene volania alebo maximálnej možnej cene volania, ktorú bude musieť spotrebiteľ za takéto volanie uhradiť.

K predmetnému návrhu poslancov Ministerstvo hospodárstva SR zaujíma nasledovné stanovisko:

Zámerom predloženia návrhu zákona je sprísnenie právnej úpravy oproti doterajšiemu stavu, zavádza sa povinnosť predávajúceho uviesť v akejkoľvek obchodnej komunikácii, vrátane reklamy tovarov a služieb pravdivý údaj o jednotkovej cene volania alebo maximálnej možnej cene volania. Ide o dôležitý prvok ochrany spotrebiteľa, ktorý je často dezorientovaný reklamami audiotextových služieb, pri ktorých platí zvýšená cena volania. Ministerstvo hospodárstva SR toto legislatívne úsilie podporuje, právna istota (aj vo vzťahu k informovanosti o cene poskytnutého tovaru alebo služby) patrí medzi najdôležitejšie aspekty ochrany spotrebiteľa.

Predmetný návrh zákona bol v priebehu jeho prípravy konzultovaný aj s MH SR, ktoré je gestorom uvedenej problematiky.

Autorov materiálu upozorňujeme na potrebu konkretizácie pozitívneho vplyvu návrhu zákona na hospodárenie obyvateľstva a podnikateľské prostredie v doložke vplyvov. Zároveň navrhujeme v texte ustanovenia písmena j) doplniť medzi slová „tarifou“ a „pravdivý“ čiarku.

Predložený poslanecký návrh bol predmetom pripomienkového konania od 22. 10. 2013 do 30. 10. 2013. K predloženému poslaneckému návrhu neboli uplatnené žiadne zásadné pripomienky.

Ministerstvo hospodárstva SR uplatňuje k návrhu zákona nasledovné pripomienky:

**K Názvu návrhu zákona:**

1. V celom materiáli odporúčame upraviť názov návrhu zákona nasledovne: "Návrh poslancov Národnej rady Slovenskej republiky Otta Brixiho a Antona Martvoňa na vydanie zákona, ktorým sa dopĺňa zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov".

**K Vlastnému materiálu (čl. I)**

2. V úvodnom ustanovení čl. I odporúčame upraviť názov zákona č. 250/2007 Z.z. a vypustiť slová "mení a".

3. Odporúčame vypustiť číslo novelizačného bodu "1.", pretože predkladaná novela pozostáva iba z jedného novelizačného bodu.

4. Uvádzaciu vetu novelizačného bodu odporúčame preformulovať takto: "V § 4 sa odsek 1 dopĺňa písmenom j), ktoré znie:".

5. Odkaz za slovom "tarifou" odporúčame označiť číslom 11a. Súčasne pod novelizačný bod odporúčame uviesť tieto vety:

"Poznámka pod čiarou k odkazu 11a znie: "11a) Opatrenie Telekomunikačného úradu Slovenskej republiky z 8. decembra 2011 č. O-26/2011 o číslovacom pláne.".   
Doterajší odkaz 11a sa označuje ako 11b.".

6. Poznámku pod čiarou odporúčame vypustiť.

**K Dôvodovej správe - všeobecnej časti**

7. Vo štvrtom odseku druhej vete odporúčame nahradiť slovo "aplikovala" slovom "aplikovať".   
  
8. V piatom odseku prvej vete odporúčame slová "a na informatizáciu spoločnosti, ani negatívne vplyvy na životné prostredie" nahradiť slovami "a vplyvy na informatizáciu spoločnosti a životné prostredie".

**K Dôvodovej správe - osobitnej časti**

9. V dôvodovej správe k čl. I odporúčame vypustiť slová "K bodu 1" a v druhom odseku odporúčame upraviť druhú vetu.

Ministerstvo hospodárstva Slovenskej republiky **odporúča** vláde Slovenskej republiky vysloviť s predloženým návrhom poslancov **súhlas.**